
Αθήνα, 11 Σεπτεμβρίου 2026
ΕΠΙΚΑΙΡΗ EΡΩΤΗΣΗ 
Προς τον Υπουργό Υποδομών και Μεταφορών
Θέμα: «Αεροδρόμιο Ελευθέριος Βενιζέλος: Ποιοι λόγοι οδήγησαν στην ακύρωση του διαγωνισμού επέκτασης ύψους 1,3 δις;».
Σε σχετική ανακοίνωση του Διεθνούς Αερολιμένα Αθηνών (ΔΑΑ), πληροφορηθήκαμε ότι ο διαγωνισμός με Πρώιμη Συμμετοχή Εργολάβου (Early Contractor Involvement - ECI) για το έργο επέκτασης του Ελ. Βενιζέλος ύψους 1,3 δις ευρώ ακυρώθηκε εξαιτίας καθυστερήσεων και προβλημάτων υλοποίησης. Ο διαγωνισμός έπαιρνε συνεχείς παρατάσεις καθώς οι συμμετέχουσες εταιρείες είχαν ανάγκη διευκρινήσεων σχετικά με τις προδιαγραφές του έργου που αφορούσαν κρίσιμα τμήματα της διαδικασίας με σημείο αιχμής την προϋπόθεση συνεχούς λειτουργίας του αεροδρομίου κατά τη διάρκεια των εργασιών επέκτασης. Εξαιτίας των παραπάνω καθυστερήσεων χάθηκε οριστικά η προθεσμία για την παράδοση του έργου το 2032. Επιπρόσθετα, σύμφωνα με σχετικά δημοσιεύματα, εξαιτίας της συνεχούς αύξησης του επιβατικού κοινού η Αρχή Πολιτικής Αεροπορίας ζήτησε αναθεώρηση του στόχου δυναμικότητας από 40 σε 60 εκατ. επιβάτες ετησίως, οδηγώντας σε αλλαγή σχεδιασμού και αύξηση προϋπολογισμού έως 3 δισ. ευρώ, με αποτέλεσμα ο ΔΑΑ να προκηρύξει νέο διαγωνισμό για την πρώτη φάση επέκτασης.
Επειδή θα πρέπει να γίνει γνωστό το επενδυτικό σχέδιο του Διεθνούς Αεροδρομίου Αθηνών,  στο οποίο σημαντικό μέτοχο αποτελεί το Καναδικό Επενδυτικό Ταμείο PSP,  καθώς ο στόχος εξυπηρέτησης 60 εκατ. πελατών από 40 εκατ. σήμερα φαίνεται να αλλάζει άρδην τα δεδομένα για τα έργα που πρέπει να υλοποιηθούν
Ερωτάται ο αρμόδιος Υπουργός 
1. Γιατί δεν υπήρξε έγκαιρος και επαρκής συντονισμός μεταξύ ΔΑΑ και ΑΠΑ ώστε να μην ακυρωθεί ο διαγωνισμός των 1,3 δις για την επέκταση του αεροδρομίου; Σε ποιο στάδιο βρίσκεται σήμερα ο νέος διαγωνισμός;
2. Ποιες επενδύσεις προβλέπονται και ποιο το χρονοδιάγραμμα αυτών;

